MT Il-Ġurnal Uffiċjali tal-Unjoni Ewropea C 122/4

Rapport Finali tal-Uffiċjal tas-Seduta (1)

COMP/39.600 – Kompressuri tar-refriġerazzjoni

2012/C 122/03

L-abbozz tad-deċiżjoni tikkonċerna proċediment ta’ riżolviment fir-rigward ta' kartell bejn ħames produtturi ta’ kompressuri tar-refriġerazzjoni domestiċi u kummerċjali (massimu ta’ 1.5 horsepower) li fil-biċċa l-kbira huma użati fis-settur tar-refriġerazzjoni u l-iffriżar domestiċi, iżda wkoll fis-settur kummerċjali. Id-destinatarji tal-abbozz tad-deċiżjoni huma Appliances Components Companies SpA u Elettromeccanica SpA (“ACC”), Danfoss A/S u Danfoss Flensburg GmbH (“Danfoss”), Whirlpool SA u Embraco Europe S.r.l. (“Embraco”), Panasonic Corporation (“Panasonic”) kif ukoll Tecumseh Products Company Inc., Tecumseh do Brasil Ltda. u Tecumseh Europe SA (“Tecumseh”). Il-ksur kopra ż-ŻEE kollha, u dam mit-13 ta’ April 2004 sad-9 ta' Ottubru 2007.

L-ISFOND

F’Ottubru 2008 il-Kummissjoni rċeviet applikazzjoni għall-immunità minn Tecumseh, li ngħatat kondizzjonalment fil-11 ta’ Frar 2009. Fl-istess xahar il-Kummissjoni wettqet spezzjonijiet għall-għarrieda fil-binjiet ta’ Embraco, ACC u Danfoss.

Xahar wara, tliet impriżi – Panasonic, ACC u Embraco – applikaw biex jingħataw l-immunità jew inkella tnaqqis tal-multi skont l-Avviż ta' Klemenza (2). Danfoss issottomettiet applikazzjoni għal tnaqqis tal-multi f'Lulju 2010.

Fit-13 ta’ Ottubru 2010, il-Kummissjoni bdiet proċedimenti skont l-Artikolu 11(6) tar-Regolament (KE) Nru 1/2003 (3) bil-għan li tagħti bidu għal diskussjonijiet dwar riżolviment u talbet formalment lill-ħames impriżi kkonċernati biex jindikaw jekk kinux interessati li jipparteċipaw f'diskussjonijiet dwar riżolviment. Kull waħda mill-partijiet iddikjarat ir-rieda tagħha biex tipparteċipa f'dawn id-diskussjonijiet.

IL-PROĊEDURA TA’ RIŻOLVIMENT

Id-diskussjonijiet bejn kull parti u l-Kummissjoni seħħew bejn Novembru 2010 u Settembru 2011. Matul dawn il-laqgħat il-partijiet ġew infurmati dwar l-oġġezzjonijiet li l-Kummissjoni pprevediet li tressaq kontrihom kif ukoll dwar ix-xhieda li ssostni dawn l-oġġezzjonijiet. F'Novembru 2010 il-partijiet kellhom aċċess għall-evidenza relevanti fil-binjiet tal-Kummissjoni, fosthom id-dikjarazzjonijiet orali kollha. Il-partijiet ġew mogħtija wkoll kopja stampata tal-lista tad-dokumenti kollha li kien hemm fil-fajl. Danfoss u Embraco ngħataw aċċess għal dokumenti addizzjonali elenkati fil-fajl tal-każ wara li għamlu talba motivata f’dan ir-rigward. Id-DĠ Kompetizzjoni estenda l-aċċess addizzjonali għat-tliet partijiet l-oħra. Il-Kummissjoni pprovdiet ukoll stima tal-firxa tal-multi li probabbilment hi kienet se timponi fuq kull wieħed mill-ħames partijiet. Wara l-aċċess għall-fajl, it-tliet partijiet ippreżentaw argumenti bbażati fuq il-fajl aċċessibbli. Dawn ġew meqjusa, fejn deher li kien ġustifikat.

F’Settembru 2011, il-partijiet kollha ssottomettew talba formali lill-Kummissjoni għal riżolviment skont l-Artikolu 10a (2) tar-Regolament (KE) Nru 773/2004 (4) u rrikonoxxew ir-responsabbiltà rispettiva tagħhom għal ksur tal-Artikolu 101 tat-TFUE u tal-Artikolu 53 tal-Ftehim ŻEE. Barra minn hekk, il-partijiet indikaw li huma kienu se jaċċettaw l-ogħla ammont tal-multa li infurmathom bih il-Kummissjoni. It-tielet nett, il-partijiet ikkonfermaw (i) li huma kienu rċevew biżżejjed informazzjoni dwar l-oġġezzjonijiet u ngħataw opportunità biżżejjed biex jagħtu l-opinjoni tagħhom, (ii) li ma pprevedewx li jitolbu aċċess għall-fajl jew li jinstemgħu f'seduta orali, soġġett għall-kundizzjoni li d-Dikjarazzjoni ta' Oġġezzjonijiet (“DO”) u d-Deċiżjoni finali jkunu jirriflettu s-sottomissjonijiet tar-riżolviment tagħhom u (iii) li qablu li jirċievu d-DO u d-Deċiżjoni finali bl-Ingliż.

Id-DO ġiet adottata fil-11 ta' Ottubru 2011. Id-destinatarji kollha wieġbu li d-DO tikkorrispondi mal-kontenut tas-sottomissjonijiet għal riżolviment tagħhom u li għalhekk se jżommu l-impenn tagħhom li jsegwu l-proċedura ta’ riżolviment. Għalhekk il-Kummissjoni setgħet tipproċedi direttament għal deċiżjoni skont l-Artikoli 7 u 13 tar-Regolament (KE) Nru 1/2003.

IL-PERSUNA TERZA INTERESSATA

Aktiebolaget Electrolux ġiet ammessa fil-proċediment bħala persuna terza b’interess biżżejjed skont l-Artikolu 27(3) tar-Regolament (KE) Nru 1/2003. It-talba inizjali tagħha mressqa fl-2010 kellha tiġi miċħuda għax ma kinitx ammissibbli minħabba tliet raġunijiet. Peress li l-proċedimenti kienu għadhom ma nbdewx għal dan il-każ ta’ kartell, ma kien hemm l-ebda “proċediment” li terza persuna setgħet tiġi ammessa għalih; it-tieni nett, ma kienx possibbli jsir ġudizzju infurmat dwar l-eżistenza ta' interess biżżejjed għal persuna terza biex tiġi ammessa għall-proċedura u t-tielet nett, it-terza persuna ma kinitx għadha tista’ teżerċita d-drittijiet tagħha skont l-Artikolu 13 tar-Regolament (KE) Nru 773/2004. It-tieni talba li tressqet aktar minn sena u nofs wara (jiġifieri wara li l-proċediment ingħata bidu formalment) ġiet aċċettata. Sussegwentement, skont l-Artikolu 13(1) tar-Regolament (KE) Nru 773/2004 il-kumpanija ġiet infurmata bil-miktub dwar in-natura u s-suġġett tal-proċedura u ngħatat l-opportunità li tesprimi l-fehmiet tagħha bil-miktub.

L-ABBOZZ TAD-DEĊIŻJONI

L-abbozz tad-Deċiżjoni jinkludi l-oġġezzjonijiet li tqajmu mid-DO. Għaldaqstant hu marbut biss ma’ oġġezzjonijiet li fir-rigward tagħhom il-partijiet ngħataw l-opportunità li jesprimu l-fehmiet tagħhom.

Barra minn hekk, filwaqt li jittieħed inkunsiderazzjoni l-fatt li l-partijiet ma ndirizzawx kwistjonijiet li jikkonċernaw l-aċċess għall-fajl jew id-dritt tagħhom għad-difiża, lili jew lill-membru tal-Uffiċċju għas-Seduti li attenda għal-laqgħat ta’ riżolviment, inqis li f'dan il-każ ġie rrispettat id-dritt tal-parteċipanti kollha li jinstemgħu fil-proċedimenti.

Brussell, il-5 ta’ Diċembru 2011. Michael ALBERS

(1) Skont l-Artikoli 16 u 17 tad-Deċiżjoni 2011/695/UE tal-President tal-Kummissjoni Ewropea tat-13 ta’ Ottubru 2011 dwar il-funzjoni u t-termini ta’ referenza tal-uffiċjal tas-seduta f’ċerti proċedimenti dwar il-kompetizzjoni, ĠU L 275, 20.10.2011, p. 29.

(2) Avviż tal-Kummissjoni dwar l-Immunità minn multi u tnaqqis ta' multi f'każijiet ta' kartell, OJ C 298, 8.12.2006, p. 17 (mhux disponibbli bil-Malti).

(3) Ir-Regolament tal-Kunsill (KE) Nru 1/2003 tas-16 ta’ Diċembru 2002 fuq l-implimentazzjoni tar-regoli tal-kompetizzjoni mniżżlin fl-Artikoli 81 u 82 tat-Trattat tal-KE, Edizzjoni Speċjali tal-ĠU bil-Malti: Kapitolu 08 Volum 02 p. 205.

(4) Ir-Regolament tal-Kummissjoni (KE) Nru 773/2004 tas-7 ta' April 2004 dwar it-tmexxija ta' proċeduri mill-Kummissjoni skont l-Artikolu 81 sa 82 tat-Trattat tal-KE, Edizzjoni Speċjali tal-ĠU bil-Malti: Kapitolu 08 Volum 03 p. 81.